khistorydata/jeongjo-sjw-relations huggingface dataset:
정조 22년
行大護軍李敬懋疏曰伏以臣於前月賓對猥以本局水下船事敢陳下詢大臣處之之請大臣以新造船回泊錄案後近道優厚邑劃給載運之意覆奏蒙允此與臣所奏請未免逕庭而緣臣頭部遊風轉成耳聾尋常酬酢亦不能諦聽認爲臣之所奏得蒙允可矣退聞大臣之言始覺其褎如充耳莫能悉暴之狀惶隕恧蹙無地自容而本事旣係戎政緩不及時故玆敢不避瀆撓之罪略陳前席未罄之實惟聖明垂察焉竊伏念陰雨之備水陸無間器械之用舟車最重而特以山川之險阻關北一路外不識車制之爲利用議者猶以爲惜況環都城不十里之地一帶漢水爲萬流朝宗之所控八路輻輳之勢商舶漁檣非不絡繹而公家管船只有訓局十隻之數設置本意諒非偶然蓋其新改造間如値限滿之年則每於冬初報備局發關知委於統營及湖左水營造成於三月之內仍卽許劃該地方附近稅穀俾爲登時裝發故曾無逶迤歷泊於僻遠迂廻處邑邑鳩裝以致晩時之患而受其船價準納造船時所入之費於當該造給營門此其不費一文公貨長待十隻巨艦之良法矣今以船人一二臭載之患出於邂逅直歸之於憑藉犯用造謀故敗之科無論新造與改造使不得裝着一包穀徒手空船來去數千里之間費了二三朔之久然後始乃許裝則造船之費從何辦出而晩時裝運豈獨無臭載之慮乎船人奸弊雖不敢質言而船上什物卽不過帆竹橋板等木物而已則船材許斫時宜無不備之理碇索帆席之費顧何足爲逋負稅穀終至故敗之端而必於錄案後方可以防其奸乎今若依舊例造成船隻後劃給稅穀優厚之附近一邑仍令地方官點視隨船諸具量定到泊日字枚報臣營以爲憑信之地則豈不愈於上京錄案之徒勞無益乎伏乞許令廟堂稟處俾古人經遠之謨無至緣臣而毁劃焉臣久叨匪分觸事昏憒僨誤之懼去而益深衰病之狀實所難强前後陳懇非止一二而偏蒙我聖上眷注庇覆之恩虛縻榮寵尙此蹲仍護疾養閑於千萬不敢當之任臣身顚沛固不足恤其於國體之虧損當如何哉矧玆痔漏之症已成貞疾衰朽之質雖存形殼痛楚之毒切逼肌膚比之前時病日益添氣日益下惟待朝暮之就盡無望早晩之少愈床笫轉側猶且須人戎馬馳逐尙何可論未死之前惟願竭力奔走於宿衛行陣之間庶效圖報之萬一何敢爲言老告病之計而奈此怪祟危劇鬼符催促莫酬河海之隆恩將負隕結之初心俯仰怵惕惟有感淚之盈襟目下實狀見諒同朝由中疾呼庶格天聽玆控瀝血之懇冀被曲諒之私冒浼至此尤增惶恐臣無任云云答曰省疏具悉疏辭許令廟堂稟處卿其勿辭調理行公
정조 22년
應敎嚴耆副應敎朴吉源掌令尹寅基校理金熙周金熙華副校理趙得永朴宗京正言金和鍾修撰洪受浩韓致應副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答曰不允六字刀削矣
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人亟施孥籍之典措辭見上答曰不允
정조 22년
正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問其餘徒黨亦令嚴鞫處斷以折奸萌措辭見上答曰不允
정조 22년
戊午十一月十八日辰時上御誠正閣諸承旨持公事入侍時行都承旨韓晩裕行左承旨洪義榮右承旨李肇源左副承旨鄭尙愚右副承旨李翼晉同副承旨鄭東觀記事官金啓溫假注書呂東植記注官金景煥編修官洪樂游檢校待敎李存秀以次進伏訖晩裕讀奏黃海監司李義駿狀啓海州判官鄭述仁罷拿分揀姑先推考事有旨祗受事尙愚讀奏慶尙監司李義綱啓本永川郡反庫事翼晉讀奏黃海監司李義駿啓本罪人劉興蕃殷栗縣到配事分書判付訖義榮等以無公事先退晩裕曰日前黃海監司李義駿以海州判官鄭述仁追後論勘之意馳啓矣今以謄錄有據請勘勿論之意更爲馳啓一事兩啓事極未安該道臣推考該判官罷拿分揀有旨祗受狀啓今旣來到此狀啓則還下送何如上曰依爲之出擧條命書宣傳官尹敏東狀啓判付訖敎曰山東之地夐遠甚矣若能無事到達則誠幸矣此有旨斯速書送而亦須書報於宣傳官處以或致一毫生病之事則萬萬不成說之意言及爲可而三使臣許亦爲書報必須領付北京而雖或自盛京有留置之事切勿許留以此漂人則與他自別嘗蒙上皇賜宴之擧不可不親自領付於北京自北京轉送山東之意言之可也敎啓溫曰校準之役何當告訖啓溫曰今日內似可畢準矣上曰退去爲之也啓溫先退上曰備局有司堂上李書九令該曹口傳付軍職出榻敎命書傳敎曰備局曹司有司堂上之未付軍職者此後賓對籌坐本司草記付軍職事定式命退諸臣以次退出
정조 22년
以副修撰尹命烈牌不進罷職傳旨傳于李翼晉曰只推
정조 22년
傳于鄭東觀曰未下直閫帥守令明日辭朝
정조 22년
以水原留守徐有隣五邑城守部將等權充事別單判付內依此別單爲之而又或不足則以未差懸錄於啓本爲旀五屬邑將領之秋冬兩等考績番番齊會實爲弊端今番則無異令前似當勿論雖於此後當有簡便之道與內使相議定式爲旀奚特城將而已當依諸道通行之規旅帥隊長等亦當磨勘而此乃五衛遺制是置諸道異例或書勤慢或書上中下此亦一體相議指一定式事下諭外使爲良如敎
정조 22년
洪義榮以講學廳言啓曰元子宮僚屬前郡守金羲淳前參奉宋稚圭因大臣擧條自吏曹啓下矣時無職名令該曹口傳付軍職何如傳曰允
정조 22년
兵曹口傳政事副司果金羲淳副司勇宋稚圭
정조 22년
洪義榮以講學廳言啓曰元子宮僚屬前參奉宋稚圭時在忠淸道懷德地云使之斯速上來何如傳曰允
정조 22년
有政吏批行判書金文淳參判李敬一進參議任希存牌不進行都承旨韓晩裕進以南履翼爲獻納曺允大爲刑曹參判沈象奎爲參議李海淸爲兵曹正郞沈廷秀爲肇慶廟令閔耆顯爲禁府都事學生元最鎭今加通政五子登科者之父加資事承傳
정조 22년
兵批判書李時秀進參判柳誼參議閔昌爀病參知柳師模入直右承旨李肇源進以盧尙樞爲宣傳官閔行源爲訓鍊主簿元永象爲外營部將李周鳳爲忠州營將外營部將單羅東旭護軍李邦榮金履翼副護軍李祉永吳泰賢蔡弘遠李海愚以上單付
정조 22년
李肇源以兵曹言啓曰卽伏見兼摠戎使趙心泰狀啓則本廳屬坡州長湍束伍軍兵今秋官門聚點時分遣營校使之考察則軍額軍物別無大段執頉處而其中朔寧四名兒弱長湍三名兒弱揆以軍政俱涉可駭該監色捉致決棍云矣官門聚點係是詰戎之政則軍兵兒弱之不卽代充其在察飭之道不可無警朔寧長湍兩邑當該守令竝從重推考何如傳曰允
정조 22년
李肇源以兵曹言啓曰今十一月二十日文臣朔試射試官望備擬受點而停朝市不得爲之之意敢啓傳曰知道
정조 22년
鄭尙愚以賑恤廳言啓曰內醫院醫官別付料望單子判付內優給葬需事分付該廳事命下矣醫官周命新葬需米一石木三疋錢五兩從最厚例題給之意敢啓傳曰知道
정조 22년
刑曹啓目寧海申思良獄事發遣本曹郞廳問議于疎決時未獻議大臣則右議政沈煥之以爲折此獄於情法重輕之中者惟在天地造化之權云矣大臣之意如此上裁何如判付啓法者天下平也廷尉當是則人主有不得低昂是如乎此獄段詞案旣具囚款畢輸檢狀道啓曹讞廟議衆口同辭三尺難屈朝家於此亦何必起疑於不當原傅生於必可死以帝曰宥三字爲一副斷獄之權度而今夏判辭首擧呂刑之五辭單辭末言士師之如何句當爲情法輕重之間是置夫刑者所以弼敎敎化不立則刑法不中國朝敦尙風敎委巷襏襫之匹夫匹婦一與之齊終身不改或有蚩氓蕩女未沾江漢之化忍作溱洧之行則輒皆不齒鄕隣沒爲公賤爲其父母舅夫者見其壞倫紀而玷門戶私心憤恥誓欲一灑往往不待奸所不暇官辨分外讎人逢場擅殺在法則固所難赦其情則有足觀過兺不喩況旀一種媒合之類出沒閭里招諉善良使斯民夫不得保其妻舅不得育其婦狐媚倡導情理絶惡論以王政殺亦無惜是如乎大抵思良之婦天馹固奸之矣天馹之奸申女實媒之矣以思良爲子之心豈不欲甘心於天馹而推天馹作奸之本又豈非紹介之申女乎思良之刺申女乃所以刺天馹是隱則奸夫與非奸夫元不足較絜是旀未嫁女被人强奸其父母毆殺其人律杖一百思良之子病聾癡蠢金女無異未嫁舅姑卽亦父母替子捉奸人情則然杖百減律法例可援是隱則媤父與本父又不當區別是遣周禮五聽辨其不直而思良之滿腔熱血一劍洩憤挺身吐實視死不懾足可爲原恕之端是如乎秋堂則以爲活一思良使幾思良玩法而予則曰償一申女使幾申女敗俗玩法之罪小敗俗之弊大於是乎敎化爲重法律爲輕古人所云率乂干民輔其常性刑法之精華者政謂此也是置思良身乙特爲減死刑配以爲敦化正俗刑期無刑之一助爲良如敎
정조 22년
應敎嚴耆副應敎朴吉源掌令尹寅基校理金熙周金熙華副校理趙得永朴宗京正言尹涵修撰洪受浩韓致應副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答曰不允六字刀削
정조 22년
掌令尹寅基正言尹涵啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人捧根脚快正王法措辭見上請承款後物故罪人九宗亟施孥籍之典措辭見上答曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答曰不允李汝節事屢下亟停之命而一味爭執反與浮於汝節者無輕重之別豈不有關刑政所請律名卽拿問以後事爲先更卽拿來覈實而名編軍伍不可下送府隷令道臣捉致上送兵曹然後依臺啓施行可也
정조 22년
正言尹涵啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問其餘徒黨亦令嚴鞫處斷以折奸萌措辭見上惟我聖上臨御以來政懋審獄一念平允前後絲綸有足以感動臣隣而今夏所下伸枉之敎尤爲懇惻凡在京外掌法之臣正宜精白對揚而康津縣居梁道孫兄弟素以武斷之流恣橫鄕里而因其使役奴婢之逃躱勒奪婢夫之正妻壓良爲賤仍又摽掠婢夫無所不至婢夫不勝憤恨至於飮毒自斃則道孫仍以家貲厚賂本倅之嬖妓由吏及面任里正俾不得發狀又本縣餘鼠島船漢金莒實素稱鄕曲饒居而與泰仁金姓人同船出海始因言詰終至於推擠海中仍爲致命及其里任之發告莒實亦爲行賂於嬖妓由吏致使獄案一變發告之里任至被誣告之罪此等獄情俱繫幽鬱之大者而反爲妖妓猾胥之所舞弄無由自伸南來傳說無不憤冤烏在其承流分憂之義耶請當該道臣爲先從重推考更令本道別定査官嚴加鉤覈俾幽冤洩而王章伸焉營將之任鎭管列邑戢捕賊盜不輕而重而忠州營將崔重敎從前居官已多負犯而及叨見職又不知懲今春湖西穀價稍踊則一年廩俸先期作錢盡歸私橐抄出境內富戶差定校任日用官需使之專當或一月而更或半月而遞仍又多出差帖分送村村潛縱衙客厚捧其價闔境唾罵傳說狼藉此等之類不可置之官守之列請令道臣嚴加覈實致之王府照法勘斷答曰不允康津兩囚事果如風傳前此勤飭之意果安在哉爲先依啓崔重敎事依啓
정조 22년
戊午十一月十九日辰時上御誠正閣諸承旨持公事入侍實錄曝曬進去春秋館堂上同爲入侍時行都承旨韓晩裕行左承旨洪義榮右承旨李肇源左副承旨鄭尙愚記事官金啓溫假注書呂東植記注官承膺祚編修官洪樂游檢校待敎李存秀同春秋李書九以次進伏訖上命春秋館堂上進前敎曰今日當宿何處而往返亦爲幾日書九曰今日當宿金浦地而往返則似不過十日矣上曰廟務擧行有難久離矣考出處若或夥多則籤附當考處留付別兼春秋卿則先爲復路好矣書九曰姑未詳知而考出處似爲不多矣命書九樂游先退記注官金景煥進伏肇源讀奏忠淸監司李泰永狀啓都承旨韓晩裕上來時給馬有旨祗受事黃海監司李義駿啓本罪人鄭楠秀安岳郡到配事書判付訖晩裕等以無公事先退上曰上注書及待敎退往鑄字所同爲冊子核準之役可也啓溫存秀先退命書臺啓批答訖敎曰近來營將事誠爲可悶而康津事甚可怪也臺啓云云果是冤獄耶肇源曰旣曰飮毒自斃云爾則似非成獄者矣上曰自該府嚴關該道各別親執詳査星火上送之意以筵敎分付可也上曰行査營將改差差代出榻敎命書榻敎曰政官牌招開政上曰臺啓批答先爲出給也賤臣承命出給命退承史以次退出
정조 22년
戊午十一月十九日午時上御重熙堂左副承旨入侍時左副承旨鄭尙愚假注書呂東植記注官金景煥承膺祚以次進伏訖上命書禮曹啓目判付訖敎曰重臣年今幾何尙愚曰七十二歲矣上曰筋力好矣老人事未可量也其間有何病耶尙愚曰病則已久矣近日有食飮全減之症云矣命書傳敎曰今聞重臣鄭昌順卒逝云係是輔國正一品向筵下敎之後欲待銓曹之擬職今焉已矣吊祭等節依例擧行事分付仍敎曰諭於本家必於葬前使之請祭俾知朝家記念之意也命書傳敎曰右承旨入侍景煥承命出傳右承旨李肇源進伏命書刑曹文案判付敎曰判付訖書後兩承宣同爲校準可也命退承史以次退出
정조 22년
行都承旨韓晩裕坐行左承旨洪義榮坐右承旨李肇源坐左副承旨鄭尙愚坐直右副承旨李翼晉坐直同副承旨鄭東觀坐注書金啓溫仕一員未差假注書呂東植仕直事變假注書任百禧仕
정조 22년
藥房提調李秉鼎副提調韓晩裕啓曰一陽肇生百祿來同伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮藥房口傳問安答曰知道
정조 22년
李肇源啓曰備邊司郞廳來言今日賓廳日次而停朝市相値不得來會云矣敢啓傳曰知道
정조 22년
備忘記黃海兵使鄭學畊下直長弓一張長箭一部片箭一部筒兒一箇賜給
정조 22년
傳于洪義榮曰黃海兵使入侍
정조 22년
以輪對官望筒傳于洪義榮曰後日次來待
정조 22년
傳于鄭尙愚曰貢果來到明日仁政殿親臨試取館學儒生待開門待令時刻待齊到只入正時事分付
정조 22년
傳于李翼晉曰挾輦軍金虎門軍餉色入直軍一百名爲之搶劍軍入直軍三十名爲之
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 22년
獻納南履翼啓曰臣於逖違之餘添叨見職義急覲光所當竭蹶之不暇第臣與吏曹參議臣任希存有內外從相避之嫌而銓曹誤擬臺望至蒙恩點格例所拘不可仍冒請命遞斥臣職答曰依啓
정조 22년
戊午十一月二十日辰時上御便殿同副承旨入侍時同副承旨鄭東觀記事官金啓溫記注官金景煥承膺祚以次進伏訖上曰抄啓諸文臣準役幾何爲之耶東觀曰數日內似可盡爲之而冬晷甚短勢當省記於鑄所矣命退承史以次退出
정조 22년
戊午十一月二十日午時上御重熙堂左承旨入侍黃海兵使同爲入侍時行左承旨洪義榮假注書呂東植記注官金景煥承膺祚黃海兵使鄭學畊以次進伏訖學畊進奏職姓名上曰下去各別爲之也命除宣諭學畊先退命書傳敎曰都承旨入侍賤臣承命出傳行都承旨韓晩裕進伏命書公事判付訖上曰都承旨退往鑄字所較準冊子可也命退承史以次退出
정조 22년
戊午十一月二十日午時上御重熙堂左副承旨入侍時左副承旨鄭尙愚假注書呂東植記注官金景煥承膺祚以次進伏訖上曰都承旨已往鑄所乎知入也賤臣承命出問回奏曰俄纔進去云矣命退承史以次退出
정조 22년
行都承旨韓晩裕坐行左承旨洪義榮坐右承旨李肇源坐直左副承旨鄭尙愚坐直右副承旨李翼晉坐同副承旨鄭東觀坐注書金啓溫仕一員未差假注書呂東植仕直事變假注書任百禧仕
정조 22년
李肇源啓曰來二十五日朝參日次云矣敢稟傳曰停
정조 22년
傳于李肇源曰出宮門路以協陽門爲之
정조 22년
以都摠府寶劍望筒傳于李肇源曰在外及懸頉摠管許遞前望單子入之待下批牌招察任
정조 22년
摠管前望單子入之都摠管徐邁修副摠管沈晉賢鄭觀采落點
정조 22년
傳于鄭尙愚曰科次入侍
정조 22년
以義州府尹李基讓狀啓咨文一度査對則參字以三字書之依例改書事傳于李肇源曰咨文如彼不察事未前聞該院堂上越俸一等旣有定式之後堂上不爲査對乎査實草記當有改撰咨文今番則各別致察事令槐院知悉
정조 22년
以宣傳官尹敏東狀啓領率漂人自平壤府發向義州事傳于李肇源曰何以若是趲程驅去乎爾之所爲萬萬駭然此後着念擧行入柵後老者則某條雇車載去而行中首譯之不爲落留解事譯官以爲與咨官眼同護行之地而公然使使行滯留灣府如許首譯當還渡江後嚴處此意傳于使臣爾則必也領付於北京事回諭
정조 22년
鄭尙愚以承文院都提調意啓曰今番山東漂人入送咨文別爲撰送事命下矣咨文二度更爲別撰正書安寶後別定禁軍騎撥下送齎咨官尹敏東所到處使之傳致於今玆節使之行同爲領去而若不追及於使行則齎咨官仍爲領付皇城先撰下送咨文及追付咨文還爲出來之意亦爲分付何如傳曰允招致首譯有下敎者依此擧行似此微事其所不勤如咨文之錯書下送則貽羞果何如乎近來槐院何爲而若是寒心乎使臣處各別嚴關期於無弊領付於北京不必因此滯行而萬一爲其省弊中路逢授則所謂行中首譯柵外彼人所見處當嚴棍三十度西水羅限己身充軍矣觀於使臣狀啓而其不能着意可知使臣何知乎首譯以下所爲豈不無狀行中解事譯官一員事當落留與咨官同行之意措辭爲可豈可只付不識東西之假經歷領付萬里乎首譯待其還來自廟堂査問嚴處後草記可也
정조 22년
鄭尙愚以承文院都提調意啓曰以義州府尹李基讓狀啓咨文一度査對則參字以三字書之依例改書事傳曰咨文如彼不察事未前聞該院堂上越俸一等旣有定式之後堂上不爲査對乎査實草記當有改撰咨文今番則各別致察事令槐院知悉事命下矣謹依下敎査實則大提學洪良浩以本院主管提調所當査對而病未擧行提調李晩秀替行査對有此不察不能董飭之罪臣等惶恐俟勘今番改撰咨文另飭査對之意敢啓傳曰知道
정조 22년
李肇源以兵曹言啓曰羽林衛將盧尙樞方帶宣傳官勢難兩處供職呈狀乞遞所兼羽林衛將之任今姑改差何如傳曰宣傳官減下可也
정조 22년
李肇源以訓鍊都監言啓曰今十一月二十一日仁政殿殿座時因兵曹節目金虎門軍八十名軍餉色軍二十名把摠李煥哨官成永喆率領挾輦侍衛西營軍四十名哨官申鏶率領設布帳外排立雜人一切嚴禁事畢後各還直所而竝待標信擧行之意敢啓傳曰知道
정조 22년
戊午十一月二十一日辰時上御仁政殿柑製試取入侍時行都承旨韓晩裕行左承旨洪義榮右承旨李肇源左副承旨鄭尙愚右副承旨李翼晉同副承旨鄭東觀記事官金啓溫假注書呂東植記注官金景煥承膺祚直提學徐龍輔檢校直閣沈象奎檢校待敎李存秀以次侍立訖上御翼善冠衮龍袍乘輿出協陽門由肅章門進善門入仁政門至月臺通禮跪啓降輿上降輿陞殿命試官儒生入來引儀引試官以下入來唱行禮讀券官右議政沈煥之行大護軍金載瓚行護軍李晩秀對讀官行副護軍蔡弘遠李翊模副司果金羲淳兵曹正郞李勉昇以次入就拜位行禮訖陞殿進伏煥之曰日候不調聖體若何上曰一樣矣煥之曰寢睡水剌之節何如上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣仍命就座翼晉讀奏入門單子五千七百三十五人命頒果敎曰試官則只爲頒橘而儒生則以柚偕頒可也晩秀跪進橘命頒承史閣臣頒果訖敎曰受果之際儒班頗整極爲可嘉若至遲久則恐致紛踏卽爲懸題好矣羲淳勉昇擎入懸題紙命載瓚晩秀書御題順風鼓棹往造三山賦限申時羲淳等擎出懸題訖敎曰試所承旨與泮堂各別檢飭而還內後卽爲閉門儒生則隨呈出送可也上曰試官則姑退待收券後更入也煥之等先退仍命侍衛退出諸臣少退楹外通禮跪啓乘輿上乘輿至月臺下命同成均進前敎曰儒生知解題乎問之如有知者使之來奏也晩秀承命出問回奏曰擧皆不知而知之者只一人矣命進奏姓名儒生曰幼學臣白漢鎭矣上曰爾果知解題則在於何書漢鎭曰王濬事也似在風利不得泊下段矣上曰與此稍異矣仍下簡書一張於晩秀敎曰此卽解題也還內後懸示爲可而頃於菊製擧昧解題便作貽羞故今番則特示解題須善爲製呈之意詳諭儒生也柑製元是促刻而今番則特爲緩限亦須盡意構成之地好矣乘輿出仁政門由進善門肅章門入協陽門還內諸臣以次退出
정조 22년
戊午十一月二十一日申時上御便殿貢果頒製科次入侍時左副承旨鄭尙愚假注書呂東植記注官金景煥承膺祚讀券官右議政沈煥之行大護軍金載瓚行護軍李晩秀對讀官行副護軍蔡弘遠李翊模副司果金羲淳兵曹正郞李勉昇以次進伏訖上命入試券考第煥之曰大提學洪良浩雖云有情勢旣因飭敎行公於都堂錄及他公座而今此親臨試士以主文之人懸頉不進體例所在極爲未安從重推考何如上曰依爲之出擧條敎晩秀曰柑製本是促刻而今番則特緩時限想必盡意構成矣晩秀曰果爲盡意製呈矣上曰敦化西挾使之留門以爲出送儒生之地而其外各門則依例下鑰可也賤臣承命出傳上敎羲淳曰湖邑遞來屬耳本邑及道內民弊之入聞者一一詳陳可也羲淳曰臣於待罪湖邑時擬將疏陳一二事而未果矣民邑之許多瘝瘼指不勝摟而就其中沿邑之爲一大痼弊莫如拯劣米之爲甚其所分給不過腐爛幾斗而當其改色收捧也米色精鑿與田大同一般責納之難無異白徵而況在春窮穀貴之時與稅米一時竝督民情尤難若依還穀例待秋收捧以作儲置需用於該邑各樣上下條而大同中儲置磨鍊條段竝爲上納如或拯米之數過多亦有餘剩於儲置上下外自該廳間或作錢取用則在國計旣無所損在民情亦似紓力矣上曰令廟堂稟處可也羲淳曰堤堰自是民命攸關朝家申飭非不勤摯而列邑擧行未見成效近來頻年災荒多由於堤堰之不能儲水而至於洪州合德堤堰卽湖西一大池也設施之初築堤旣固濬土亦深冬春滀水灌漑隨時故許多野畓得此蒙利今則疏鑿不勤每當小旱池已告涸本倅雖欲改築以一邑之力難於完役申飭道臣知委傍近邑倂力疏鑿後改築堤堰他道他邑之似此堤堰等處一倂待開春疏鑿之意別般申飭期有實效恐好矣上曰令廟堂稟處可也羲淳曰牙山縣貢津倉所屬七邑皆不免負載轉輸之弊而其中天安溫陽兩邑段大同旣自賃船上納則田稅之屬於貢津者似由於先設漕倉後行大同故倉納依舊未及矯革而然也兩邑田稅與大同依有船路他邑例自該邑同爲裝發則在兩邑似爲息肩之端且在貢津倉除減兩邑田稅所載船隻當入之費格軍責應之需飭命廟堂酌量變通恐好矣上曰令廟堂稟處可也羲淳曰明聖學闢異端卽今日之急先務而近來邪學之類日以益熾試以湖西一道言之於山於野其徒寔繁旣不可一一鋤治又不可任其滋蔓爲今之計恐莫如先下十行之綸布告兩湖之間使各該邑招集民人宣諭德音次又揭榜街市曉告行旅使染汚之類亦知自新之方若其入山之流亦必招諭安集使之各還其土各安其業使其爲字牧者因行撫摩敎誨之政限以年數時加考察以爲勸戒懲創之道如有不從令不革新者鋤發之誅剪之不小饒貸如此則畏威懷恩將有不期熄而自熄此系國家隱憂之大者故敢此仰達矣上曰以言敎者訟言辭之於化民成俗末也前下飭敎不啻屢勤爲京外持憲宣化之臣者但當明着眼目照察捨經趨詭之輩使其鄕黨長老與夫私塾嚴師戒之以濯舊圖新之方申之以磨仁漸義之道能知名敎中樂地則何幸如之又或一有不悛不率而難乎望於恥且格者告于官長制之以周官八刑亦無不可者矣出擧條仍敎煥之曰大抵正學不明故邪學若是熾盛欲爲熄邪之方則莫如先明正學也煥之曰聖敎至當不勝欽仰矣第念明正學亦非時日可期者誠爲悶然矣敎羲淳曰湖西民事近則如何羲淳曰雖未免歉以當初所見論之則可謂稍勝矣行左承旨洪義榮持收券單子進伏讀奏一千三百十六張命尙愚先退上曰夜已深矣只考三百十六張餘券千張則明日畢考好矣考至三百十六張命退諸臣以次退出
정조 22년
行都承旨柳焵未肅拜行左承旨洪義榮坐行右承旨沈晉賢未肅拜左副承旨蔡弘遠未肅拜右副承旨李翼晉坐直同副承旨鄭東觀坐直注書金啓溫仕一員未差假注書呂東植仕直事變假注書任百禧仕
정조 22년
傳于洪義榮曰科次入侍
정조 22년
洪義榮啓曰去十月朔抄啓文臣親試明日爲之事命下矣處所以何處爲之乎敢稟傳曰便殿爲之
정조 22년
傳于鄭東觀曰都承旨右承旨許遞與未差之代前望單子入之待下批待開門牌招察任
정조 22년
承旨前望單子入之柳焵沈晉賢蔡弘遠落點
정조 22년
傳于李翼晉曰三明日次對進定於明日
정조 22년
行大護軍徐邁修疏曰伏以臣無才無識特一儱侗之下品耳最蒙聖上拔擢之恩兜攬淸要歷踐內外絲毫蔑效罪戾徒積每一循省尤悔多端第其願忠之誠雖根於秉彝直以局於才器失之迂愚觸事瘡疣貽累聖朝者難以殫記而至若年前待罪海藩也目見流來舊債最爲一營痼瘼非但破家流離之慘已遍營下其所侵隣徵族之患殆及一道臣於此時竊自以爲見此燃眉之急不試刮瘼之策殊非揚德意宣仁化之道乃敢不待稟報徑減數萬債案疎率之罪在所難免且念所蕩之債皆係各樣支放則不可不立代充給而當此經費匱竭之時輒煩朝家尤所不敢爲者故妄生無中生有之計以爲限年彌縫之地始雖自謂以救瘼終則反歸之生弊到今追思惶汗浹背至於甲寅加糶之不卽還留者竊意此與應留元穀有異則元穀未盡捧之前姑先推移救急未或不可果有所諸般措處心雖出於彌綸跡自陷於妄着莫非自孽焉所逃乎向因道臣論列臣之前後罪狀畢露無餘則固宜重被誅罰以謝海民而迺蒙聖恩之寬假畢竟勘罪止於薄罷曾未幾何恩敍遽降除旨繼下是豈臣夢寐之所到驚惶感泣益不知措躬之所矣昨緣雲劍陪衛適在禁中而摠管召命忽下於此際雖不得不黽勉冒膺顧臣無狀猶有一段廉恥如使恬然放倒揚揚若無故之人則聖度天大縱不深誅臣心內疚寧不靦顔玆敢略暴情實仰瀆崇嚴伏乞天地父母特賜俯燭亟命鐫改以爲人臣不職者之戒焉臣無任云云答曰省疏具悉卿其勿辭行公
정조 22년
司諫柳畊應敎嚴耆副應敎朴吉源掌令尹寅基校理金熙華金熙周副校理趙得永朴宗京修撰韓致應洪受浩副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀削答曰不允六字刀削
정조 22년
司諫柳畊掌令尹寅基啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答曰不允
정조 22년
掌令尹寅基啓曰請崔進吉依律處斷措辭見上答曰不允
정조 22년
司諫柳畊啓曰請金甲島爲奴罪人克觀更令王府設鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問其餘徒黨亦令嚴鞫處斷以折奸萌措辭見上答曰不允
정조 22년
戊午十一月二十二日辰時上御便殿科次入侍時行左承旨洪義榮假注書呂東植記注官金景煥承膺祚讀券官右議政沈煥之行大護軍金載瓚行護軍李晩秀對讀官行副護軍蔡弘遠李翊模副司果金羲淳兵曹正郞李勉昇以次進伏訖上敎煥之曰本司坐起今日爲之乎煥之曰然矣上曰卿於大拜後未參次對乎煥之曰然矣上曰卿以年老大臣昨今試役連爲勞攘後日次對則不必入來矣卿旣年老雖是下位廟務則左相自當擧行卿則須爲保養筋力之地也命考試命書傳敎曰都承旨入侍又命書傳敎曰同副承旨入侍賤臣承命出傳行都承旨韓晩裕同副承旨鄭東觀進伏命書公事判付仍命書傳敎曰爲邊臣者朝令之下無論有例無例無大無小隨處竭力奉行之惟恐不及卽職分道理之當然今番灣尹事何其太不知事面寧不駭然之甚漂人領去至微瑣事也特下有旨何等嚴重則甘聽譯舌輩慫慂之說旣不能執留一譯又不能備待譯學者邊臣所爲敢若是乎道臣之一味循例謄報使不謹擧行之灣尹無所知懼者亦可謂不審矣使臣渡江及有旨祗受狀啓卽令政院還下送當該義州府尹李基讓爲先越俸五等使臣道臣推考狀啓使之改修正上送又或不謹當該灣尹焉逭加等之重勘乎仍敎東觀曰槐院擧行太不成說右相則雖是新除左相事誠慨然矣近來大臣不親細務自上不得不下行有司之事矣漂人入送卽一微細事也而特以年老也故如是軫念則以此一事不知幾番酬應寧不駭然大臣事甚可慨歎而灣尹擧行何若是不謹乎此皆譯官輩所爲首譯一漢當令痛治雖追及鳳城必使之捉送之意嚴飭可也東觀承命先退敎煥之曰卿初爲命官必須善考勿失實才也上曰試官少退待下敎更入好矣煥之等姑退上曰今日所考爲幾張義榮曰二百餘張矣上曰試官如已食代更入考試可也賤臣承命出傳與煥之等偕入進伏上曰今番柑榜太爲遲緩近來初事也載瓚曰然矣上曰未考者爲幾丈義榮曰五軸矣上曰今日又有侵夜之慮須速爲考出而弘化西挾留門以爲試官出去之地也義榮承命奉標信出給宣傳官考券訖命拆榜義榮以次讀奏命書傳敎曰貢果頒製居首賦三上一幼學姜應一直赴殿試三上二進士曺錫正三上三進士李是銑竝直赴會試三下一進士吳琰三下幼學尹亨東各給二分草三下進士朴大圭通德郞嚴琦幼學韓用鉉各給一分進士宋翼淵等各紙一卷賜給命書榻敎曰入格儒生明日來待煥之曰臣頃當閟宮之齋夕有所陳白者蓋以大義理所關不得泯沒者也而況故大諫任瑋事所重何如榻敎已下贈職議諡卽日竝行其所以明義理而褒忠節曁聖朝崇報之典可以昭揭日星矣伊時承宣徒以本事之不敢輕易出朝報趑趄因循以致中外之猶未曉然知之以今習俗豈無疑貳之說乎當該承旨施以譴罷之典何如上曰依爲之出擧條煥之曰臣每仰殿下盛德尤盛於容諫一事凡臺閣之能論事者上自衮闕下及官邪無所忌諱而未嘗不受而嘉之或有言不韙而被斥於當時者亦皆次第甄用未嘗終置於罪籍而其中或有特敎罰名法典之所不載者雖屢經歲抄而該曹不敢循例書入以至閱歲久而未得蒙宥者云宜令該曹卽爲考案竝施疏蕩之恩從今以後此等罪名亦於歲抄時列書入啓以爲處分之地何如上曰依爲之出擧條仍命試官先退修納榜目煥之等先退命書榻敎曰去十月朔抄啓文臣親試明日爲之又命書榻敎曰未肅拜大司成牌招嚴飭行公又命書榻敎曰承旨有闕之代政官待開門牌招開政待下批牌招察任命退承史以次退出
정조 22년
行都承旨柳焵未肅拜行左承旨沈晉賢坐直右承旨蔡弘遠坐左副承旨鄭尙愚未肅拜右副承旨李翼晉坐同副承旨鄭東觀坐直注書金啓溫仕一員未差假注書呂東植仕直事變假注書任百禧仕
정조 22년
鄭東觀啓曰新除授行都承旨柳焵資是嘉善行左承旨洪義榮乃是嘉義座次有違格例何以爲之敢稟傳曰左承旨許遞
정조 22년
傳曰鄭東觀曰入格儒生入侍
정조 22년
有政吏批行判書金文淳進參判李敬一牌不進參議任希存傳旨未下右承旨蔡弘遠進以李翊模爲承旨金熙周爲獻納洪聖淵爲知義禁尹濟弘爲兵曹佐郞宋煥章爲司僕僉正李英紹爲社稷令沈縉漢爲禁府都事承文正字單洪百儀
정조 22년
兵批判書李時秀進參判柳誼參議閔昌爀病參知柳師模入直行左承旨沈晉賢進以金載瓚爲知事曺允大爲副摠管李鴻運爲宣傳官副護軍盧尙樞元最鎭副司直南履翼竝單付
정조 22년
傳于沈晉賢曰戶判擧條旣無依爲之之批旨則注書之徑先書入駭然當該注書拿處
정조 22년
沈晉賢啓曰以政院啓辭故大司諫任瑋贈職贈諡擧條不爲出朝報當該承旨譴罷事下敎矣伊日入侍承旨李益運爲當該原傳旨改付標以入而承旨鄭尙愚前已出代何以爲之乎敢稟傳曰今聞査奏之言其日入侍時他文蹟有勿出朝報之敎承宣之聽瑩到今思之事勢似然前承旨李益運譴罷分揀承旨鄭尙愚自在仍任未肅拜承旨望筒勿施可也
정조 22년
以南兵使徐有秉狀啓中營後營軍兵習操依定期設行當日還營事傳于沈晉賢曰京外文書不一其規固是痼弊而詰戎重政莫過於習操則雪擁藍關馬之不前無惑乎據實狀聞而今此狀語中臣中營後營習操依定期設行當日還營爲辭中後營果在何地方所謂定期之期限又在於何許日而只云當日還營去頭截尾糢糊矇矓其爲駭然莫甚於此不可每每曲恕狀啓還下送該帥臣徐有秉罷職向者南閫停操狀啓旣有報于觀察使之語則當以謄報狀聞而道各異例雖不謄啓竝與形止無皁白意謂廟堂之察飭矣今雖後時適因該閫事思之有難仍置勿論該道臣從重推考
정조 22년
都承旨未差行左承旨沈晉賢坐右承旨蔡弘遠坐直左副承旨鄭尙愚坐右副承旨李翼晉坐直同副承旨鄭東觀坐注書金啓溫仕直一員未差假注書未差事變假注書任百禧仕
정조 22년
以慶尙監司李義綱狀啓善山府使尹文東謂之引義無難投印爲先罷黜其罪狀令攸司稟處事判付內啓下吏曹爲旀投印之罪自有當律令該府拿問考律勘處此時此邑不可一刻曠官今日政以有聲績人拔例擇差待下批當日辭朝給馬下送爲良如敎
정조 22년
有政吏批行判書金文淳進參判李敬一牌不進參議任希存傳旨未下右承旨蔡弘遠進以尹愭爲掌令洪秀晩爲校理金思䄷爲南部令宋知濂爲京畿都事
정조 22년
兵批判書李時秀進參判柳誼入直參議閔昌爀參知柳師模病行左承旨沈晉賢進以崔景岳爲南兵使護軍韓晩裕洪義榮柳焵副護軍李肇源竝單付
정조 22년
以善山府使望筒傳于蔡弘遠曰雖於道內守令中差出豈可以尤甚邑守令移擬以致兩邑之曠官乎若此則初何以在京人擬入乎當該銓官推考
정조 22년
吏批再政以朴命燮爲善山府使
정조 22년
傳于蔡弘遠曰漆原縣監之代令該曹口傳差出待下批給馬下送
정조 22년
吏曹口傳政事以金煐爲漆原縣監
정조 22년
鄭尙愚以戶曹言啓曰今十一月二十三日大臣備局堂上引見入侍時臣鎭寬所啓頃以關西所劃大米元數內折半一萬石付之道伯作錢上送以爲換貿事陳達蒙允而若以價錢自京換穀則終多難便事甚悶迫矣本曹有庚戌貿租之布在畿邑者爲一萬八千石此爲不時之需而年前亦多取用之例今以此穀折米預換於貢價則庶爲變通之道爲先取用而以關西錢計價備送於畿營使之待豐更貿以充本數之地恐爲便當事批旨內卽今必欲釐正者還穀之弊也値此歉歲反爲發賣殊非足食之義況賣之後又令給錢作穀與錢還何異而穀爲錢錢爲穀之際徒滋吏奸適增民弊由前由後決不可輕先許施畿伯之曰以無妨云者亦出於近來眼目爲道伯何乃不念道內民瘼乎甚可慨歎關西請得小米代錢條更究好道理議于廟堂草記從長換作大米以補經用畿邑穀物勿爲擧論可也事命下矣庚戌貿租之請得蓋出不得已之擧而伏奉聖敎節節至當議于廟堂問之畿營則廣州還穀之散置各邑者租爲一萬三千石而見方還爲代錢輸去云石數比諸庚戌貿租雖曰差少其爲無礙於事面則大有勝焉各邑所在廣州還租一從代錢之數自本曹出給畿營以爲輸送該府之地元租則作便還作大米庚戌貿租給價取用事置之至於關西請得米條錢一準信蔘錢數還報海西如有餘數竝添本曹某樣錢以充廣州穀價之地何如傳曰允還穀盡分之弊必欲就次釐正況大司農衙門體貌果何等尊嚴乎分留則折半而取耗則十分一會錄者卽金石之典而朝聞畿伯言今此貿租名色分則盡分耗則全錄云誠有是也堂堂大農何可爲此無於法之法不念一曹二例事近掊克之嫌乎京外營衙盡分全耗之病民厲民縱不能一朝盡改名以度支決不可效尤卿曹句管中畿內此條及他道亦或有似此名色則其所斂散取耗一依法典施行否則移錄備局仍給其代以爲兩便之政事言于廟堂可也
정조 22년
沈晉賢以備邊司言啓曰海西穀二萬石劃給戶曹之本價以該道戶庫錢推移事擧條批旨內信蔘價持難之說蔡判府意見果然不可不聽施所謂海西戶庫錢卽亦勅需也近聞畿內新出之勅穀以其盡分之故大米幾爲半十萬石民之困苦不問可知究其本雖曰常賑穀不關於度支而經用不足則京廳穀物猶可推移況科外盡分之取耗倍增者乎爲經用容手於勅需海西與畿內錢貨與穀物一也兼欲爲畿民息肩與戶判擧條靳許之意異條而同貫筵退後更考畿內勅需穀簿草記區劃事命下矣謹依下敎取考畿內勅需穀簿則見今所在之數米爲二萬二千五百餘石而一勅所需當爲五千石米云雖除出萬石所餘者尙近三勅之數而來頭耗條又當漸滋矣該曹初不敢生意於此穀之請得而奉承指敎一擧俱便信蔘價可置也海西錢可償也畿民米還之弊可省也事之便當無過於此卽爲分付該曹使之往復畿營從便區處以爲信蔘價還寢之代何如傳曰允
정조 22년
沈晉賢以備邊司言啓曰卽見慶尙監司李義綱狀啓則以爲來己未正二月應立御營廳上番軍左兵使李普漢醴泉郡都會照點次當爲發行而本道荐遭歉荒民勢艱乏列邑廚傳之弊不可不念上番軍點送一款限畢運以該營虞候使之替行事請令廟堂稟旨分付矣上番軍之兵使照點法意固嚴而歉歲已例每多替行姑依所請虞候代行之意分付何如傳曰允
정조 22년
沈晉賢以兵曹言啓曰五衛將姜道瑊忠壯衛將李東弼素患痰癖之症當寒添劇時月之內萬無供職之望呈狀乞遞病旣難强則不可待其差復竝改差何如傳曰允
정조 22년
應敎嚴耆副應敎朴吉源持平朴孝成獻納金熙周校理金熙華副校理趙得永朴宗京修撰洪受浩韓致應副修撰趙萬元啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允六字刀削
정조 22년
持平朴孝成獻納金熙周啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平朴孝成啓曰請崔進吉依律處斷措辭見上答府曰不允
정조 22년
獻納金熙周啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上請訓鍊大將李敬懋亟施譴罷之典措辭見上答院曰不允
정조 22년
戊午十一月二十四日辰時上御誠正閣諸承旨持公事入侍時行左承旨沈晉賢右承旨蔡弘遠左副承旨鄭尙愚右副承旨李翼晉同副承旨鄭東觀記事官金啓溫假注書呂東植記注官金景煥承膺祚檢校直閣沈象奎以次進伏訖上曰知申許勿爲引嫌之意果已諭之乎晉賢曰果爲申飭則以爲東萊査事出場前不可行公云矣命書傳敎曰都承旨許遞前望單子入之弘遠讀奏慶尙監司李義綱狀啓熊川縣監李源龍到任事翼晉讀奏黃海監司李義駿啓本徒年限滿罪人李德奎放送事忠淸監司李泰永啓本罪人等同推開坐事分書判付訖晉賢等以無公事先退上曰日前擧條事緣何而然耶尙愚曰伊時聽瑩而然云矣命書傳敎曰京畿監司入侍啓溫承命出傳與京畿監司李在學偕入進伏命進前敎曰昨於次對戶判以畿邑庚戌貿租取用事有所陳達而卿亦以爲無妨云果然耶在學曰不然矣似是戶判之錯認也日前戶判以此事言及於臣而臣則以南漢所在穀取用之意有所酬酢矣上曰今日召卿爲詢此事也然則以南漢穀換用之地好矣在學曰昨日擧條批旨以畿邑勅需作錢事有所下敎而當初節目則以元穀滿五萬石然後始爲作錢之意爲定矣上曰以畿內民勢觀之則五萬石之限予以爲過多矣在學曰聖敎至當矣上曰勅需所捧今至幾許在學曰今幾盡捧矣上曰道內十邑黃口白骨釐正事今至幾何在學曰未及盡爲釐正矣上曰道內民勢比秋間何如在學曰以捧還論之則列邑所捧幾至三分一較諸秋間所見則稍勝矣上曰近來牛禁果如何在學曰民間頗難之而實效則有之矣各邑成冊比前夥多價直亦至賤矣上曰申加嚴飭俾有實效之地也命書慶尙監司狀啓善山府使尹文東罷黜事判付又命書傳敎曰政官牌招開政命退諸臣以次退出
정조 22년
戊午十一月二十四日午時上御重熙堂左副承旨入侍時左副承旨鄭尙愚記事官金啓溫記注官金景煥承膺祚以次進伏訖上曰畿伯已爲出去而貿租移給一事其議何如尙愚曰聞畿伯言則以爲與戶判酬酢之時欲以南漢穀中移給而庚戌貿租則未嘗許劃云矣命書傳敎曰有司堂上入侍賤臣承命出傳與有司堂上李時秀偕入進伏上曰卿見昨日戶判擧條批旨乎時秀曰姑未及見矣上曰朝筵招問畿伯則南漢穀中有可以移劃者云與昨日左相之議相同而所謂貿租名色聞是盡分取耗者云今當盡分穀必欲矯弊之時名以戶曹穀而有此盡分者大是法外豈有大司農衙門而有此與民爭利之事乎信蔘價條旣不可擧論而畿邑所在之勅需聞爲五萬石除出華城給代條外所存者亦爲二萬石就其中劃給萬石似亦便好畿伯之言亦以爲無妨以此往復於左相以草記稟處而亦與惠堂相議爲之可也命退諸臣以次退出
정조 22년
戊午十一月二十四日未時上御重熙堂右承旨入侍時右承旨蔡弘遠記事官金啓溫記注官金景煥承膺祚以次進伏訖上曰今年嶺南漆原爲尤甚邑則銓曹之移擬善山豈不駭然雖於道內守令中差出尤甚邑守令則無得擧擬之意申飭可也仍命退承史以次退出
정조 22년
行都承旨閔台爀坐行左承旨沈晉賢坐右承旨蔡弘遠坐左副承旨鄭尙愚坐直右副承旨李翼晉坐同副承旨鄭東觀坐直注書金啓溫仕一員未差假注書任俊常仕直事變假注書任百禧仕
정조 22년
藥房提調李秉鼎行左承旨沈晉賢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李翼晉啓曰同義禁洪聖淵除拜後過三日不爲出肅依定式推考警責仍卽牌招察任何如傳曰允
정조 22년
呂東植拿處代以任俊常爲假注書
정조 22년
承旨前望單子入之閔台爀落點
정조 22년
傳于沈晉賢曰新除授承旨牌招察任
정조 22년
傳于蔡弘遠曰贈贊成任瑋今日宣諡云其家主祀者何可以儒衣儒巾領受乎先付軍職以冠服擧行初仕時無窠闕首仕直長付司果次次陞擬後作窠口傳擬入事分付銓曹宣諡之需令該曹拔例助給
정조 22년
兵曹口傳政事副司勇單任希耇
정조 22년
吏曹口傳政事以李在純爲宗廟直長徐有敎爲軍資奉事任希耇爲泰陵參奉
정조 22년
兵曹口傳政事副司果單趙鎭順
정조 22년
以壯勇營諸將官試射講單子傳于沈晉賢曰時帶宣傳官者善騎將改差
정조 22년
以慶尙監司李義綱狀啓居昌縣令金鍒龍宮縣監金獻祚限明年麥秋姑爲仍任事令該曹稟處事傳于沈晉賢曰奚但限麥秋仍任荐歉之邑未聞疵政之人豈可輕遞況兩邑皆弊邑乎待下敎出代事分付銓曹
정조 22년
沈晉賢以司僕寺一二提調意啓曰本寺兼內乘金煐昨日政移拜漆原縣監矣其代卽令該曹口傳差出何如傳曰允
정조 22년
兵曹口傳政事以洪理燮爲司僕內乘
정조 22년
有政吏批判書金文淳進參判李敬一牌不進參議任希存傳旨未下右承旨蔡弘遠進以韓致應爲執義朴吉源爲掌令
정조 22년
兵批判書李時秀病參判柳誼入直進參議閔昌爀病參知柳師模病行左承旨沈晉賢進啓曰兵批無緊窠吏批無送西之人無政事之意敢啓傳曰知道
정조 22년
以戶曹坐不坐單子傳于鄭尙愚曰在外堂上許遞
정조 22년
以漢城府坐不坐單子傳于鄭尙愚曰詞訟堂上之籌坐先爲進去卽往該司之意曾有飭敎則兩堂皆以籌坐懸頉該堂推考
정조 22년
以刑曹坐不坐單子傳于李翼晉曰在外未肅拜及內閣兼帶堂上許遞政官待開門牌招開政差出待下批牌招察任
정조 22년
傳于李翼晉曰各司坐不坐公事禁府公事遲滯當該中官令該府拿問處之
정조 22년
禁府啓目善山前府使尹文東原情云云傳旨內辭緣泛稱遲晩刑推得情何如判付啓投印之律不可低昂卽爲勘律先放送後草記爲旀二千三百畓結只許百餘結云以道內十萬實摠俵劃三萬之分數今若較量於僅免尤甚之該邑可謂太不均雖不可以囚供移罪道伯而可唉者善民卽令廟堂關問俵給不均之失以聞爲良如敎又啓目慶州前府尹柳焵原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓區別功議照律勘放後草記爲良如敎又啓目假注書呂東植原情云云傳旨內辭緣泛稱遲晩刑推得情何如判付啓除刑推議處爲良如敎
정조 22년
正言尹涵疏曰伏以臣本以無似濫叨匪據因仍盤礴月已屢易而曾無一言可以少答我聖上求治之念此雖由於聖朝之無闕事而其實才識空疎智慮淺短不知所以隨事獻替而然也若是而尙可備數於耳目之列乎惟是飭敎截嚴廻旋不得忘廉抱恥逐隊隨行不敢爲丐免之計矣近日以來頑痰流注而結核於脚部牽引酸痛有難堪忍每於詣臺之日行步闌跚有駭人瞻而義分是懼未敢言病者亦已有日今則轉轉成痼苦苦如刺房闥之間非但運動末由時日之內便有成膿之意以此病狀臺垣出入萬無其路伏乞聖慈俯諒臣難强之勢所帶職名亟許鐫免俾得安意調治仍治臣瀆擾之罪不勝幸甚抑臣愚迷迂拙不識事宜而區區一得或冀仰裨敢此附陳伏願垂察焉惟我殿下凡係民事一念憧憧丁寧惻怛之敎不啻屢勤至令侍從作宰者疏陳民弊甚盛擧也然旣聞其弊而苟不能亟加蘇革則朝家命令反歸無實之科而飭令條陳之本意果安在哉伏想殿下亦必念及於此矣昔宋孝宗用朱子之言特蠲星子縣錢稅而中間沮格惠不下究則朱子又請直下睿旨於本縣以殿下之仁聖決知其不以宋宗自期而今此廣採民隱旣不待朱子之仰請又有一二事之特旨判下者則蔀屋之獲霑盛澤此足以兆矣其中多有令廟堂稟處之命而或曰廟堂稟處難保其見施若如是說則顧臣先事之慮有不可勝言矣臣竊聞遐鄕之愚夫愚婦聞朝家此擧擧皆翹首北望曰吾輩切骨之冤籲天無階今得其便吾君其將活我矣民情之顒企如此而若復伈泄以過痼瘼如前則黎元之缺望當復如何而國家之失信亦非細故此則反不如初無是事而置諸不聞之地耳今此列邑所陳之弊太半是情債勘債其餘則坐於經用之不足而莫可遽議也然情債勘債之汰減不過營閫與京司所可自制其權而今乃拘於下屬之失利忍令民生之呼冤者不但輕重倒置其在憂國奉公之道決不當任其剝割至若坐於經用之不足者雖未可一朝頓革苟能裁省繁冗撙節耗費使國計漸敷公用有裕然後量此衍餘之數而仍究變通之策今年而矯一弊明年而祛一瘼則不出五六年愁歎之聲永息於四野矣何獨蠲減停退爲目前救急之計而不思所以探本經遠之圖哉嗚呼聖王之作曠世一値燕謨之詒此時爲急殿下以有爲之姿推如傷之心亟思奮發大加釐改使生靈奠於袵席國勢安於盤泰而以此好田地遺我元子宮以之拱手而享成則古人所謂諴小民爲祈天永命之本者其在斯矣其在斯矣伏願殿下凡於民弊不徒聞知必思矯救益盡固本之策以爲垂裕之道焉臣無任云云省疏具悉許令三南諸倅細陳民瘼卽無論言之繁瑣事之漫冗一例優批之者導使投匭從以苛評則名實太不相符以此屢言於廟堂矣今見爾說爾說亦果然矣治民之道如烹鮮可使由之不可使撓之簽與糴兩弊卽切骨之先可矯者而姑未能矯其本則減額合簿徒近於餘事之餘事所以施行之猶未盡意無惑乎如爾者之滋惑爾其勿辭察職
정조 22년
司諫柳畊應敎嚴耆副應敎朴吉源持平沈達漢校理金熙華洪秀晩副校理趙得永朴宗京修撰韓致應洪受浩副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允六字刀削
정조 22년
司諫柳畊持平沈達漢啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平沈達漢啓曰請崔進吉依律處斷措辭見上新除授掌令尹愭時在京畿通津地請斯速乘馹上來事下諭答府曰不允兩司在外人員許遞令政院政官牌招開政差代待下批牌招守令未署經者署經下送
정조 22년
司諫柳畊啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟試孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十一月二十五日辰時上御便殿左副承旨入侍時左副承旨鄭尙愚記事官金啓溫記注官金景煥承膺祚以次進伏訖上曰昨因備局草記萬石勅米旣許移劃而畿邑甚近船運似不至甚難問于畿伯以爲從長措處之地可也命書正言尹涵疏批訖上曰漆原倅前已屢見故辭朝後姑不召見本邑之今番減額係是特典繼此爲其守宰者或有一毫不謹則當施別樣勘罪之典以此嚴飭使之下去着意做治可也命退承史以次退出
정조 22년
行都承旨閔台爀坐行左承旨沈晉賢坐右承旨蔡弘遠坐直左副承旨鄭尙愚坐直右副承旨未差同副承旨未差注書金啓溫仕一員未差假注書任俊常仕直事變假注書任百禧仕
정조 22년
傳于閔台爀曰詩承旨持公事入侍
정조 22년
備忘記忠州營將李周鳳下直長弓一張長箭一部片箭一部筒兒一箇賜給
정조 22년
有政吏批判書金文淳進參判李敬一牌不進參議任希存傳旨未下行都承旨閔台爀進以權裕爲戶曹參判韓晩裕爲刑曹參判李肇源爲刑曹參議
정조 22년
兵批判書李時秀進參判柳誼病參議閔昌爀入直進參知柳師模病行左承旨沈晉賢進護軍曺允大李魯述竝單付副司直鄭景祚尹愭竝單付
정조 22년
以吏曹參判李敬一牌不進推考傳旨傳于閔台爀曰聞有實病許遞今日政差出
정조 22년
吏批再政以權裕爲吏曹參判三政以李敬一爲戶曹參判
정조 22년
以中官朱世章拿處傳旨傳于沈晉賢曰分揀
정조 22년
兵曹口傳政事副護軍沈象奎單付
정조 22년
傳于蔡弘遠曰院規坐直不備則雖都承旨當爲請牌坐直而門鑰已近只待疏批致煩特敎承宣事駭然當該守廳承旨遞差
정조 22년
傳于蔡弘遠曰徑出諸承旨批下與都承旨牌招使之推移入直
정조 22년
以右副承旨李翼晉牌不進罷職傳旨傳于蔡弘遠曰許遞
정조 22년
以江原監司洪仁浩狀啓沿海各邑海弊査櫛釐革平海蔚珍兩邑節目外加徵守令之罪令攸司稟處事判付內啓下備邊司爲旀閱此狀未半可謂紀綱無餘地有國而無紀綱未之聞也辛亥以後有此犯科之說旣登聞其間營邑之臣合置何律爲可而其中一二守令所爲尤爲痛惡爲先卿等看詳竝與救弊之方可勘之律拔例論列粘尾草記以聞爲良如敎
정조 22년
鄭尙愚以內醫院提調意啓曰今十二月令進上全羅道務安縣靑大竹來到故臣等同坐看品則體樣之細小猶屬餘事合計二十五箇內十一箇半靑半黃十四箇全體枯黃截爆取瀝初非可論兩南靑大竹之自各該邑特令直納實出於我聖上爲民祛弊之盛意臣等豈敢不仰體而旣末由取瀝決不可捧留纔已退却而御供事體何等嚴重身爲封進官敢以枯黃無用之竹苟充上納事之驚駭莫此爲甚道臣雖不看品若能申明關飭則寧有是理當該道臣全羅監司李得臣從重推考當該封進官務安縣監李弘源令該府拿問嚴處何如傳曰定式未幾有此草記湖南之民將謂斯何大抵竹瀝之出不係於竹大小與節長短此草記還給靑大竹則仍捧兩南皆値歉歲限明年秋成各邑每朔所捧特減三分一尤甚諸邑退限越次於兩等邑之後此後一依故相金堉箚語鋸斷二三節之上勿斲其根而每朔除却幾箇以備五歲再閏之用事定式草記後分付可也
정조 22년
閔台爀以弘文館言啓曰副修撰尹命烈旣有只推之命卽爲牌招察任何如傳曰允
정조 22년
蔡弘遠以禮曹言啓曰頃因慶尙道進士金宛璨上言贈參判柳復立贈參判諸弘祿追享於晉州彰烈祠事本曹覆啓判付內立殣於壬辰之役而受俎豆之饗者輒稱晉陽之忠愍廟尙州之忠義壇錦山之從容祠而同時戰死之士卒亦皆配食則贈參判柳復立諸弘祿之獨不與焉果何委折是隱喩分付道臣博採可考文蹟登聞後議于大臣稟處事判下而慶尙監司李義綱摭實馳啓事狀啓今已入啓啓下矣謹依判付議于大臣則左議政臣李秉模以爲贈參判柳復立之嬰城殉節贈參判諸弘祿之無愧乃叔實蹟可據褒贈已施同享於是地是祠夫孰曰不可而祠院追享自有朝禁有不敢擅議云右議政臣沈煥之以爲贈參判柳復立贈參判諸弘祿兩人之晉陽遺蹟今按碑狀諸文其義魄烈氣凜然猶生自朝家已施褒贈之典矣彰烈祠追享多士之公議亦宜有之而此則朝令所禁臣不敢擅議云大臣之議如此矣敢啓傳曰知道
정조 22년
沈晉賢以兵曹言啓曰昨年九月因本曹草記各廳堂下武臣朔試射居首人施賞事批旨內連三次居首者不必別作層節臨時草記稟旨以爲施賞之地可也事命下矣部將兪漢宗九月朔試射時以十四矢居首十月朔試射時以十三矢居首今日朔試射時又以二十二矢居首三朔試射連爲居首矣敢啓傳曰加資而招試身言書判足堪外職三品職待窠調用分付吏曹差送可也
정조 22년
沈晉賢以兵曹言啓曰今日各廳堂下武臣朔試射時訓鍊院判官金世禎武臣兼宣傳官朴亨源尹孝達尹相泰許浣部將韓大洪等俱未滿四中依定式各決棍十度宣傳官金宅基雖未滿四中有勿看矢數之命依傳敎分揀身病及呈辭受由人等退試次姑爲懸頉以入之意敢啓傳曰知道
정조 22년
沈晉賢以訓鍊都監言啓曰依下敎本局前攔後哨官池得龜仍任之意敢啓傳曰知道
정조 22년
沈晉賢以義禁府言啓曰時囚罪人柳焵原情公事判付內區別功議照律勘放後草記事命下矣柳焵備邊司啓辭內取見慶州府尹吳鼎源疏本則本州連歲不登還穀不能準納一石租以一兩錢代捧且下納臭載拯米每石亦許三兩錢代捧及其開倉仍以分給便若錢還者而其數則米爲六百石租爲一萬八千石如欲嚴督其本穀則徒見其散四而莫遏今年收捧本穀之幾分其餘待明秋畢捧事也拯米代錢猶或可也還穀代錢事極可駭旣已登徹之後首犯及掩置守令不可置而不論竝令該道捧現告仍令該府拿問處之罪取考律文則大明律那移出納條有曰凡各衙門收支錢糧等物不正收正支那移出納還充官用者計贓准監守自盜論罪止杖一百流三千里大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣柳焵杖一百收贖告身盡行追奪流三千里定配而其七代祖永慶扈聖功臣金昌尉五寸親云功議各減一等杖九十收贖告身盡行追奪黃海道鳳山郡釗水驛徒二年半定配而以備邊司啓辭內辭意依例發遣府書吏押送配所之意敢啓傳曰知道
정조 22년
刑曹啓目粘連淸安罪人延有用獄情更査云云大抵殺獄之以初檢招歸重者爲其倉卒之頃奸僞之不暇生故也凡他獄理何獨不然除非眞正新證七停八當顚撲不破者外已定之案不宜輕變況其所易之說孔瘡百出不足以掩其舊乎以臣愚見依舊是延東標元犯而嚴刑取服亟施當律斷不可已上裁何如啓道啓曹讞各有矛盾今夏疎決時與議之左相及前判堂使之各陳所見以聞爲良如敎
정조 22년
掌令朴吉源疏曰伏以臣猥以無似濫荷洪造通籍以來歷踐華貫出入三司亦將十年于玆矣臺銜館職有除輒膺不敢爲辭巽之計者祗是感激恩私殫竭魯鈍以爲塵刹之報而已豈臣之才識言議可堪是任而然哉今則桑楡之景奄迫遲暮蒲柳之質已覺先秋自來人器之庸碌又復衰病之侵尋雖使備數於冗散之末猶懼不堪況今所叨職是掌憲責在論事豈可使如臣衰朽譾劣者濫廁於淸朝耳目之列哉臣於臺職前後除命非止一再而未嘗出一言論一事以效一日之責至今追思如負大何今豈敢爲揚揚冒出之計而召牌之下義分是懼冒沒出肅而從前含默之罪尙覺愧恧屢試蔑效之地豈容蹲冒玆敢冒入文字仰干崇嚴伏乞聖明俯賜諒察特遞臣見帶之職仍治臣瀆擾之罪以重公器以安私分千萬幸甚臣於乞免之章不宜贅及他說而事在目下不容泯默玆敢附陳焉前執義鄭景祚除拜之初適値在外而下諭已幾十日上來亦經再宿矣昨日兩司在外人員許遞命下之時憲吏以已上來未肅拜之意言告喉院則承宣勒令現告混入許遞之中夫臺閣去就不輕而重固非一承宣之所可操縱者而自鄕已來之人稱以在外有若迫遞者抑何意思其爲景祚占便之地則固善矣何其輕蔑臺閣之甚耶事未前聞大關後弊臣謂當該承宣施以譴罷之典斷不可已也向來前校理洪樂安張至冕之疏今過數朔尙無一字之批臣未知兩人之疏所論何事而假使有咈於聖意其在禮待儒臣優容言者之道恐不當若是靳批以示訑訑之色臣謂兩儒臣之疏追賜恩批以爲開言路之一助宜矣臣無任云云省疏具悉承宣之勒遞臺臣云云觀於對擧疏事實稍左當該承宣譴罷事不允爾所謂洪樂安張至冕疏批數朔不下事以其疏之不必提答卽訓鍊院公事也爾其勿辭察職
정조 22년
右副承旨李翼晉疏曰伏以臣卽伏見掌令朴吉源到院之疏則以昨日執義鄭景祚之混入傳旨謂以承宣之勒捧至曰臺閣之輕蔑遣辭深緊侵斥備至滿心惶愧無地自容昨日兩司在外人員許遞命下之後臣招致兩司吏使之現告則只以掌令尹愭來告而取考廳坐時兩司去來文蹟則執義鄭景祚或以未肅拜懸錄或以在外懸錄故使之更爲詳知以來矣該吏果以執義掌令俱爲在外來告臣果一體捧入伊日事實不過如斯而今此臺疏中勒令現告有若迫遞云云誠是意外未知臺臣緣何聞此誤傳之說而盛氣詆斥若是無難乎無論本事之爽實與否若臣情地則不可一刻冒據玆敢忙陳短章徑出禁扃伏乞聖慈亟削臣職名仍勘臣擅離之罪以肅朝綱以安私分不勝幸甚臣無任云云省疏具悉爾其勿辭察職
정조 22년
行左承旨沈晉賢右承旨蔡弘遠左副承旨鄭尙愚同副承旨鄭東觀聯名疏曰伏以卽因掌令朴吉源到院之疏右副承旨臣李翼晉以該房自引徑出矣蓋其本事初與臺疏所云全不近似而僚員謂以該房旣如是引義則臣等亦是其時在院之人有不可晏然自在玆敢相率陳章徑出禁扃伏乞聖明俯賜鑑諒亟命遞解臣等之職以謝人言以安賤分不勝幸甚云云答曰省疏具悉卿等勿辭行公
정조 22년
執義韓致應應敎嚴耆校理洪秀晩金熙華副校理趙得永朴宗京正言金和鍾修撰洪受浩副修撰趙萬元啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允六字刀削
정조 22년
執義韓致應正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
執義韓致應啓曰請崔進吉依律處斷措辭見上答府曰不允
정조 22년
正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十一月二十六日辰時上御重熙堂諸承旨持公事入侍時右副承旨李翼晉記事官金啓溫假注書任俊常記注官金景煥承膺祚檢校待敎李存秀以次進伏訖上命書傳敎曰禮房承旨入侍啓溫承命出傳禮房承旨蔡弘遠進伏命書祭享單子攝儀訖上曰亞銓之違牌何事也弘遠曰聞有實病云矣上曰禮房承旨先退可也命書傳敎曰左承旨入侍啓溫承命出傳左承旨沈晉賢進伏翼晉讀奏忠淸監司李泰永啓本罪人李連甲放送事黃海監司李義駿啓本徒年罪人丁成弼限滿令該曹稟處事命書判付訖上曰尹文東則姑俟道査上來後發配之意分付金吾可也上敎晉賢曰李書九何當入來乎自本院卽爲往復其復命日字知入可也又敎曰嶺南句管堂上俄有入來之命而今日與堂下武臣朔試射相値使之姑勿入來可也仍命退諸臣以次退出
정조 22년
戊午十一月二十六日辰時上御重熙堂左副承旨入侍時左副承旨鄭尙愚記事官金啓溫記注官金景煥承膺祚壯勇大將趙心泰以次進伏訖上曰政官已爲出去乎注書知入可也賤臣承命出問回奏曰姑未出去云矣敎心泰曰旅帥名色旣設之後貶坐時當用書勤慢之法而周官考功之法今旣不行等第之以勤慢書之者似亦古法依此爲之好矣標下軍則何以爲之耶心泰曰今雖考出實錄而可據文蹟未知其必有就兵將圖說中參互戚法成出標下節制似好矣上曰待其考來爛商酌定可也命退諸臣以次退出
정조 22년
行都承旨閔台爀坐行左承旨林濟遠在外右承旨李肇源坐直左副承旨蔡弘遠坐右副承旨李海愚坐直同副承旨鄭尙愚坐注書金啓溫仕直一員未差假注書任俊常仕事變假注書任百禧仕
정조 22년
閔台爀啓曰明日常參經筵取稟傳曰停
정조 22년
閔台爀啓曰行左承旨沈晉賢今日不爲仕進卽爲牌招何如傳曰許遞
정조 22년
蔡弘遠啓曰來初一日輪對日次矣敢稟傳曰爲之
정조 22년
以副修撰尹命烈牌不進罷職傳旨傳于閔台爀曰只推
정조 22년
閔台爀啓曰吏曹郞廳來言承旨有闕政事取稟傳曰前望單子入之待下批牌招察任
정조 22년
承旨前望單子入之李海愚尹光普柳相祚落點
정조 22년
閔台爀啓曰新除授同副承旨柳相祚時在慶尙道安東地斯速乘馹上來事下諭何如傳曰許遞前望單子入之待下批牌招察任
정조 22년
閔台爀啓曰新除授右承旨尹光普時在忠淸道尼城地斯速乘馹上來事下諭何如傳曰許遞前望單子入之待下批牌招察任
정조 22년
承旨前望單子入之林濟遠落點
정조 22년
李海愚以備邊司言啓曰海州漂人無論使行與別齎咨官切勿循例領付鳳城必爲領付於北京之意前已詳細知委於使行及別齎咨官亦以此意改撰咨文下送矣今則勢無以順付使行別齎咨官當爲領付而卽見使行及義州府尹李基讓所報則鳳城將將欲依前例留置云專差咨官領付北京聖意有在若因城將之未曉委折强因前例以至留置之境則其在事體誠爲未安更以鳳城盛京雖欲循例留置特以優高年尊賜物之意直爲領付北京事改撰咨文定禁軍騎撥下送於齎咨官處一邊以姑勿渡江留待改撰咨文下去之意分付於別齎咨官及義州府尹處何如傳曰允灣尹所報雖未知下語之何如而朝令之下斷當奉以周旋期於無違而已何敢以城將推托之說枚報乎其所擧行萬萬痛駭如許灣尹不以法從事朝令何所施乎特以擧行之難付生手姑爲寬緩爲先別關嚴飭若復如前稽忽自本司草記勘罪差代該灣尹卽其地定配發配關文下去前用白衣從事之例權差咨官使之齎咨赴燕一而尊朝令一而嚴邊情使行擧行尤爲駭然行中首譯咨官回還時捉來事分付而漂人等設或憚於遠赴內地請留盛京切勿聽施老人之事有不可知或有不得不留置盛京之擧咨官則齎咨必也入往北京呈于禮部事措辭知委箕伯事豈不萬萬未安乎狀語之別白反遜於帥臣而灣尹所爲愈往愈悖訖無一言可否關西一方雖謂之無道伯亦可卿等何無致責乎